Diari Oficial de la Generalitat Valenciana


Sumari del DOGV 4721, del 29-03-2004 (2004/2487)

ORDE de 27 de febrer de 2004, de la Conselleria de Justícia i Administracions Públiques, per la qual s'homologuen els Estatuts de la Mancomunitat el Marquesat.
---------------------------------------------------------------------------------------------------------------------------------------------------------------

### Dades del document

Número de DOGV
:   4721

Data del DOGV
:   29-03-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2487


Data del document
:   27-02-2004

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * Llombai
    * Catadau
    * Alfarb
    * reglament intern
    * administració local
    * associació de municipis

ORDE de 27 de febrer de 2004, de la Conselleria de Justícia i Administracions Públiques, per la qual s'homologuen els Estatuts de la Mancomunitat el Marquesat. [2004/X2487]
  
Els plens dels ajuntaments, que componen la Mancomunitat «El Marquesat», acordaren aprovar la modificació general dels Estatuts, per a adaptar-los a la normativa vigent.
  
Tramés l'expedient tramitat, i els Estatuts aprovats, a esta Conselleria, no s'hi advertix cap infracció de l'ordenament jurídic, ni menyscabament de les competències d'esta Comunitat Autònoma, ni interferència en el seu exercici.
  
I d'acord amb el que disposa el Decret 113/2003, de l'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques,
  
ORDENE
  
Article únic
  
S'homologuen les modificacions dels Estatuts de la Mancomunitat ?El Marquesat', en haver acreditat en l'expedient la legalitat de les actuacions.
  
València, 27 de febrer de 2004
  
El conseller de Justícia i Administracions Públiques,
  
VÍCTOR CAMPOS GUINOT
  
ESTATUTS DE LA MANCOMUNITAT EL MARQUESAT
  
Capítol I
  
Constitució de la Mancomunitat
  
Article 1
  
1. Els municipis d'Alfarp, Catadau i Llombai, pertanyents a la província de València, representats pels seus respectius ajuntaments, constituïxen una Mancomunitat voluntària com a entitat administrativa, i a l'empara del que disposa l'ordenament jurídic vigent, i en especial els articles 44 de la Llei 7/1985, de 2 d'abril, Reguladora de les Bases de Règim Local, 35 i 36 del Reial Decret 781/1986, de 18 d'abril, pel qual s'aprova el Text Refós de les Disposicions Legals, vigents en matèria de règim local, i 31 a 38 del Reial Decret 1.690/1986, pel qual s'aprova el Reglament de Població i Demarcació Territorial de les entitats locals per a l'organització i prestació, en forma mancomunada, de les obres, servicis o activitats de la seua competència que s'inclouen en els presents Estatuts, i la intervenció coordinada en aquells objectius que promoguen el desenvolupament econòmic i social del seu àmbit territorial.
  
2. La Mancomunitat, per al compliment dels fins que li són propis, té personalitat jurídica i capacitat d'obrar plena i independent de la dels municipis que la constituïxen.
  
Capítol II
  
Potestats
  
Article 2
  
La Mancomunitat, com a entitat local reconeguda per la Llei, exercirà totes les potestats que li siguen concedides per la legislació vigent, que afecte les entitats d'estes característiques per al compliment dels seus fins.
  
Capítol III
  
Denominació i seu
  
Article 3
  
1. La citada Mancomunitat es denominarà «Mancomunitat del Marquesat».
  
2. Té la seu al municipi de Llombai.
  
Capítol IV
  
Fins de la Mancomunitat
  
Article 4
  
1. La Mancomunitat tindrà per objectiu la creació i sosteniment dels servicis que es determinen en el present article, sense definir la seua prelació.
  
2. Presentar de forma conjunta, davant de l'administració, els problemes que afecten els pobles integrants de la Mancomunitat, per aconseguir les millors solucions d'estos.
  
3. Fomentar les iniciatives que ajuden els interessos generals del territori integrat a la Mancomunitat, i fer possible el desenvolupament i la realització de les obres, servicis o activitats acordades, que tendisquen a la consecució de les metes contemplades en els presents Estatuts.
  
4. Recollida, tractament, aprofitament i eliminació de residus sòlids.
  
5. Defensa del medi ambient i equilibri ecològic.
  
- Millora i condicionament de carreteres.
  
- Lluita contra la contaminació.
  
- Vigilància i conservació de camins rurals, muntanyes rius, fonts etc.
  
6. Servicis d'assistència i equipaments:
  
- Recepció de la televisió.
  
- Treballador/a social.
  
- Residència-Asil per a la Tercera Edat.
  
- Gabinet de Psicologia.
  
- Guarderia-Residència per a Disminuïts Físics, Psíquics i Sensorials.
  
- Animador sociocultural.
  
- Bombers voluntaris.
  
- Servici de la Dóna.
  
- Equips de reparacions, conservació i manteniment.
  
- Maquinària o instruments mancomunats d'utilitat pràctica: camió antiincendis, tanqueta reg, escala llarga, grua, camió transport tancat, camió fems i càrregues diverses, motoserra, tanques, cadires, megafonia, micròfon altaveus, magatzem de recursos etc.
  
- Instal·lació i conservació de parcs públics i jardins.
  
7. Servicis educatius, culturals, esportius i d'oci:
  
- Centre de recursos per a totes les escoles.
  
- Universitat Popular - EPA.
  
- Escola Taller de Restauració de Patrimoni.
  
- Granja escola.
  
- Alberg juvenil.
  
- Biblioteques i promoció cultural en tots els seus aspectes.
  
- Museus i exposicions.
  
- Campionats comarcals esportius.
  
- Equips esportius conjunts.
  
- Excursionisme.
  
- Jocs autòctons tradicionals.
  
- Orquestra, banda de música, conservatori i coral.
  
- Festa del Marquesat.
  
8. Servicis sanitaris:
  
- Centre de Salut (metges, ATS, especialistes, guàrdies).
  
- Ambulància. Creu Roja.
  
- Funerària.
  
- Arreplegada d'animals.
  
9. Promoció i dotació d'atenció turística:
  
- Allotjaments hotelers.
  
- Càmpings.
  
- Fullets, guies, vídeos.
  
- Rutes programades per la zona.
  
10. Foment del desenvolupament comercial, industrial i ramader:
  
- Productes amb denominació d'origen.
  
- Cooperatives.
  
- Escorxador.
  
- Polígons Industrials.
  
- Agència Desenvolupament Local (ADL)
  
11. Transports públics.
  
12. Mitjans socials de comunicació:
  
- Emissora de ràdio.
  
- Revista.
  
- Publicacions.
  
- Equip mòbil de megafonia.
  
- Senyalitzacions, rètols.
  
- Intercanvi d'informació entre els municipis.
  
13. Gestió urbanística en tota la zona, quan es tracte de plans o projectes que afecten més d'un municipi.
  
14. Gestió tributària i mecanització comptable dels servicis administratius dels ajuntaments de la Mancomunitat.
  
15. Gestionar el servici de subministrament d'aigua potable en alta i en baixa, explotació de l'estació depuradora, el servici de clavegueram, i constituir qualsevol organisme de gestió previst en la vigent legislació de règim local o mitjançant la translació de la seua gestió a qualsevol altra entitat pública o privada, amb les tècniques contemplades en la legislació vigent.
  
16. L'aprofitament, si és procedent, de les aigües depurades.
  
17. La Mancomunitat coordinarà les seues activitats i, si fa el cas, la dels ens locals membres d'esta, amb les dels diversos organismes amb competències concurrents, en particular amb la Conselleria d'Obres Públiques, Urbanisme i Transport, de la Generalitat Valenciana.
  
Esta coordinació abastarà els aspectes d'estudi, planificació, execució, organització i gestió de servicis.
  
18. Per a l'adopció de nous servicis caldrà la conformitat de totes les entitats mancomunades interessades, per acord, per majoria absoluta dels seus respectius plens, i serà la Mancomunitat la que estudiarà les peticions i la que decidisca sobre la seua viabilitat. Si s'adopta el nou servici, correspondrà a la Mancomunitat la seua gestió integral, a més de l'ordenació i imposició del tribut corresponent.
  
19. El fi primordial el constituïx l'objectiu d'aconseguir una major racionalització i aprofitament dels recursos públics, així com pal·liar els desequilibris territorials.
  
20. Es podran formalitzar convenis de qualsevol tipus amb institucions públiques o privades.
  
21. Gestió de les actuacions a protegir en matèria de rehabilitació, contemplades en la legislació de la Comunitat Autònoma Valenciana, que es puga portar a terme en alguns dels municipis mancomunats.
  
22. Creació de cases d'ofici o/i tallers ocupacionals.
  
23. La Mancomunitat pot assumir també les competències semblants o complementàries que, sobre els mateixos assumptes i matèries, li transferisquen, deleguen o encomanen altres entitats distintes dels municipis, en els casos i en la forma que establisquen les lleis.
  
24. Es podrà formalitzar conveni amb la Conselleria de Justícia i Administracions Públiques, per a promoure una Agrupació de Secretaries de Jutjat de Pau per als municipis que integren la Mancomunitat
  
25. La prestació i explotació dels servicis podrà realitzar-la la Mancomunitat, conforme a qualsevol de les formes previstes en l'ordenament jurídic vigent.
  
Capítol V
  
Òrgans de Govern i Administració
  
Article 5
  
1. Els òrgans de Govern i d'administració de la Mancomunitat són el Ple i el president.
  
2. El Ple de la Mancomunitat estarà integrat:
  
Pel president i els membres que es determinen en estos Estatuts per cadascun dels ajuntaments mancomunats, que tindran la condició de vocals de la Mancomunitat, i que representaran els ajuntaments mancomunats.
  
3. Potestativament, i si així ho acorda el Ple, podran crear-se la Comissió de Govern i comissions informatives de servicis com a òrgans complementaris que tinguen per funció l'estudi, informe o consulta dels assumptes que hagen de ser sotmesos a la decisió del Ple. En qualsevol cas, es crearà la Comissió Especial de Comptes.
  
Capítol VI
  
El president
  
Article 6
  
1. El president de la Mancomunitat serà elegit pel Ple de la Mancomunitat, entre els vocals membres del Ple, per majoria absoluta.
  
2. Podran ser elegits per a la Presidència tots i cadascun dels vocals que componen el Ple.
  
3. Si algun vocal no obté majoria absoluta en la primera votació, es realitzaria una segona votació vint-i-quatre hores després, i quedaria elegit aquell que obtinga nombre més gran de vots. En cas d'empat, seria elegit el de major edat.
  
4. El nomenament de president es farà per un període de quatre anys, o espai temporal igual al que dure la legislatura a nivell local.
  
5. Per a la destitució del president, se seguirà el mateix procediment que l'utilitzat en la legislació vigent per a la destitució de l'alcalde.
  
Article 7. Vicepresident
  
El president designarà un vicepresident o diversos, en nombre màxim de dos, que el substituiran per l'orde del seu nomenament en cas d'absència, vacant o malaltia. D'estos nomenaments s'informarà el Ple en la primera sessió que tinga lloc.
  
Article 8. Competències i atribucions del president
  
1. Corresponen al president de la Mancomunitat les competències següents:
  
a) Dirigir el govern i l'administració de la Mancomunitat.
  
b) Convocar, presidir i alçar les sessions del Ple, de la Comissió de Govern i de qualssevol altres òrgans municipals.
  
c) Decidir els empats amb vot de qualitat, una vegada realitzada la segona votació i si persistix l'empat.
  
d) Dirigir, inspeccionar i impulsar els servicis, obres i activitats de la Mancomunitat.
  
e) Ordenar pagaments, rendir comptes i administrar els fons i béns de la Mancomunitat.
  
f) Disposar de despeses dins dels límits de la seua competència.
  
g) Exercir la direcció superior del personal de la Mancomunitat.
  
h) Contractar obres, servicis i subministraments, dins dels límits establits per la legislació vigent per a l'alcalde.
  
i) Representar la Mancomunitat.
  
j) Interposar accions judicials i administratives en cas d'urgència.
  
k) Aprovació de les bases que regiran les proves d'accés a la funció pública de la Mancomunitat.
  
l) Totes aquelles que la normativa de règim local atribuïx a l'alcalde per al compliment de les competències que té atribuïdes, així com les no atribuïdes específicament a un altre òrgan.
  
2. El president pot delegar l'exercici de les seues atribucions, llevat de la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).
  
Capítol VII
  
El Ple
  
Article 9
  
El Ple és l'òrgan suprem del govern i administració de la Mancomunitat, a la qual representa i personifica amb el caràcter de corporació local de dret públic.
  
Article 10
  
1. El Ple de la Mancomunitat estarà format pels representants dels ajuntaments mancomunats, que seran elegits per estos entre els qui tinguen la condició de regidor, i en nombre d'un per cada mil habitants de dret o fracció de mil, computats d'acord amb l'últim Padró Municipal d'Habitants d'Estadística.
  
2. Les entitats nomenaran un vocal suplent per cada u dels representants en la Mancomunitat, amb les mateixes prerrogatives que el titular.
  
3. El mandat de vocals coincidix amb el de les seues respectives corporacions.
  
4. Els vocals del Ple de la Mancomunitat perdran l'esmentada condició quan perden la condició de regidor, o així ho acorde el Ple de l'ajuntament representat.
  
5. Tots els membres del Ple tindran en les sessions veu i un sol vot, llevat del secretari, que tan sols tindrà veu.
  
Article 11. Designació de representants i terminis
  
1. Després de la realització d'eleccions locals, i dins del termini de 30 dies següents a la sessió constitutiva de cadascun dels ajuntaments mancomunats, es nomenaran els vocals representants en la Mancomunitat, i haurà de comunicar l'acord a esta. L'elecció de representants per l'Ajuntament respectiu haurà d'acordar-se per majoria absoluta.
  
Si realitzada la votació no n'haguera cap que arribe a aquella majoria, es farà una nova votació vint-i-quatre hores després; i si tampoc no se n'aconseguix, serà elegit aquell que obtinga la majoria simple de vots emesos. En cas d'empat, serà elegit el de major edat.
  
2. Fins a la data de constitució del nou Ple, actuarà en funcions l'anterior i el seu president.
  
3. La sessió constitutiva del Ple de la Mancomunitat haurà de celebrar-se dins dels deu dies hàbils següents a la conclusió del termini per a la designació de representants per tots els municipis mancomunats. A l'efecte, el president en funcions, prèvies les consultes oportunes, efectuarà la convocatòria amb l'antelació de tres dies hàbils. En el cas que no es realitze la convocatòria amb l'antelació necessària, la sessió constitutiva se celebrarà a les 12.00 hores del desé dia hàbil posterior a la conclusió del termini per a la designació de representants per tots els municipis mancomunats.
  
4. Durant el període a què es referix el paràgraf 2, només es podrà portar a terme la gestió ordinària de la Mancomunitat.
  
Article 12. Competències i atribucions del Ple
  
Correspon al Ple de la Mancomunitat:
  
a) L'aprovació i modificació dels pressuposts.
  
b) L'aprovació de la plantilla de personal i relació de llocs de treball.
  
c) L'exercici d'accions judicials i administratives i la defensa de la corporació en matèries de competència plenària.
  
d) Proposar la modificació o reforma dels Estatuts.
  
e) Adquirir i alienar el patrimoni de la Mancomunitat, així com la revisió de l'inventari.
  
f) L'aprovació d'ordenances, operacions de crèdits, concessions de quitaments i esperes, i qualsevol classe de compromisos econòmics.
  
g) L'aprovació de la determinació dels recursos propis de caràcter tributari.
  
h) Aprovar plans i projectes necessaris per a l'establiment, desenvolupament i gestió d'obres, servicis o activitats previstes com a fins de la Mancomunitat.
  
i) L'admissió i separació de membres de la Mancomunitat.
  
j) L'establiment de mèrits per als concursos de funcionaris d'habilitació nacional.
  
k) Determinar la forma de gestionar els servicis.
  
l) Elegir i destituir el president
  
m) Fixar anualment les aportacions econòmiques dels municipis integrants de la Mancomunitat, establides en l'article 25 d'este Estatut.
  
n) Les altres atribucions que per la legislació vigent es conferixen al Ple de l'ajuntament.
  
Capítol VIII
  
La Comissió de Govern
  
Article 13
  
1. Si segons el que explicita l'apartat 3r de l'article 5é dels presents Estatuts, el Ple de la Mancomunitat acorda la creació de la Comissió de Govern, esta serà integrada pel president i un nombre de vocals no superior a tres, nomenats i separats lliurement per aquell, i donarà compte al Ple.
  
2. Correspon a la Comissió de Govern.
  
a) L'assistència al president en l'exercici de les seues atribucions.
  
b) Les atribucions que el president o un altre òrgan de la Mancomunitat li delegue. No són delegables les atribucions reservades al Ple en l'article dotze.
  
Capítol IX
  
Les comissions informatives de servicis
  
Article 14
  
1. Podrà haver una Comissió Informativa per cadascun dels servicis mancomunats que s'establisquen, per al compliment dels fins ressenyats en l'article 5 d'estos Estatuts, o per a altres que s'incloguen en un futur.
  
2. Les comissions estaran formades, com a mínm, per 3 vocals més el president, designats pel Ple de la Mancomunitat, el qual determinarà el règim de funcionament de la Comissió a la posada en funcionament del servici.
  
3. Entre els vocals que formen la Comissió Informativa, un d'ells, nomenat pel president, podrà tindre el caràcter de vocal delegat del servici, les funcions del qual, drets i deures seran assenyalats pel Ple a la implantació del servici mancomunat, o per qui determine el Ple.
  
4. Serà secretari de la Comissió creada a l'efecte, el qui ho siga de la Mancomunitat o persona que delegue.
  
Article 15
  
1. Per a la implantació d'un servici mancomunat podrà formar-se una Comissió Informativa Especial, la qual podrà estar assistida per tècnics especialitzats en la matèria de què es tracte. A més, serà qui redacte el reglament del servici i envie informes al Ple de la Mancomunitat per a la seua aprovació i posada en marxa.
  
2. Quan la complexitat del servici ho necessite, el Ple de la Mancomunitat podrà nomenar un tècnic qualificat com a director del servici i acudirà a les reunions de la Comissió Informativa, i els facilitarà les dades, informacions i assessorament, en tot allò que respecta al servici.
  
Capítol X
  
Funcionament
  
Article 16. Règim de sessions del Ple
  
1. El Ple funciona en règim de sessions ordinàries de periodicitat preestablida, extraordinàries i urgents.
  
2. El Ple celebrarà sessió ordinària, com a mínim, una vegada al trimestre. Dins d'este límit, correspon al Ple decidir la periodicitat d'estes sessions i els dies i hores de la seua realització mitjançant acord adoptat en sessió extraordinària, que haurà de convocar el president, dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o ho sol·licite almenys una quarta part del nombre legal de vocals. En este últim cas, la celebració de la sessió no podrà demorar-se més de 15 dies hàbils des que va ser sol·licitada.
  
3. Les sessions del Ple han de convocar-se almenys amb dos dies hàbils d'antelació. En la citació es farà constar l'orde del dia dels assumptes objecte de deliberació.
  
4. El Ple es constituïx vàlidament amb l'assistència d'un terç del nombre legal de membres d'este, que mai no podrà ser inferior a tres. Tal quòrum ha de mantindre's al llarg de tota la sessió.
  
5. En tot cas, es requerix l'assistència del president i del secretari de la Mancomunitat, o de qui legalment els substituïsquen.
  
Article 17. Sistemes d'acords
  
1. Els acords del Ple són adoptats, per regla general, per majoria simple dels membres presents. Hi ha majoria simple quan els vots afirmatius són més que els negatius.
  
2. Cal el vot favorable de la majoria absoluta del nombre legal de membres del Ple per a l'adopció dels acords en les matèries següents.
  
a) Elecció i destitució del president
  
b) Proposta de modificació o ampliació dels Estatuts.
  
c) Imposició i ordenació dels recursos propis de caràcter tributari.
  
d) Aprovació d'operacions financeres, o de crèdit, i de concessions de quitaments i esperes, quan el seu import supere el 10% dels recursos ordinaris del seu pressupost.
  
e) Determinació de la forma de gestió del servici.
  
f) Fixar, anualment, les aportacions econòmiques dels municipis integrants de la Mancomunitat, establides en l'article 18 dels Estatuts.
  
g) Acordar la dissolució de la Mancomunitat, previs els tràmits oportuns; nomenar els vocals membres de la Comissió Liquidadora i aprovar la proposta efectuada per esta.
  
h) Qualsevol altra matèria en què així es dispose en els presents Estatuts o en la legislació de règim local aplicable.
  
3. El president tindrà, en cas d'empat, vot de qualitat.
  
4. Només podrà utilitzar-se el sistema de vot ponderat en les reunions dels òrgans col·legiats de la Mancomunitat, distints del Ple.
  
Article 18
  
1. El règim de sessions, el d'adopció d'acords i el de recursos administratius i jurisdiccionals contra els acords que adopte el Ple de la Mancomunitat, s'acomodarà, en allò que no estiga previst en els presents Estatuts i ordenances annexes, al Reglament d'Organització, Funcionament i Règim Jurídic de les Corporacions Locals i a les lleis de Règim Local i de la Jurisdicció Contenciosa Administrativa vigent, o disposicions que les substituïsquen.
  
Capítol XII
  
El personal de la Mancomunitat
  
Article 19. Habilitats nacionals
  
1. En esta Mancomunitat hi haurà un lloc de treball reservat a funcionaris d'administració local, amb habilitació de caràcter nacional, a què correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.
  
2. En tant siga classificat reglamentàriament per l'òrgan autonòmic competent l'esmentat lloc de treball, les citades funcions seran exercides per algun funcionari d'administració local, amb habilitació de caràcter nacional, d'algun dels municipis que integren la Mancomunitat, prèvia designació pel Ple d'esta.
  
3. No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment de l'esmentat lloc de treball es podrà, de conformitat amb la normativa aplicable, sol·licitar l'exempció de l'obligació de mantindre'l.
  
En eixe supòsit, i una vegada concedida la citada exempció, les funcions reservades a habilitats nacionals seran exercides a través d'un funcionari, amb esta habilitació, d'algun dels municipis que integren la Mancomunitat, pel servici d'assistència de les diputacions o mitjançant acumulació.
  
4. Si cal, podrà separar-se la labor de Secretaria de la Intervenció, per a un millor funcionament de la Mancomunitat.
  
Article 20. Tresorer
  
1. El president, nomenarà un tresorer d'entre els vocals del Ple, que al costat del secretari, interventor i president seran els clavaris i responsables dels fons de la Mancomunitat i del control de pagaments i ingressos.
  
2. Així mateix, el president podrà nomenar un tresorer entre els funcionaris que exercisquen l'esmentat càrrec en els ajuntaments membres.
  
Article 21. Resta de personal
  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi, la qual comprendrà tots els llocs de treball reservats a funcionaris i laborals.
  
2. La selecció i règim jurídic d'este personal, així com la provisió dels llocs de treball existents es regirà ?igual que per a la resta de les corporacions locals- pel que establix la normativa bàsica sobre funció pública, règim local i resta de la legislació aplicable.
  
3. En funció del volum de l'activitat o dels recursos limitats de la Mancomunitat, es podrà acudir al personal propi dels municipis mancomunats, de conformitat amb la normativa vigent.
  
Capítol XIII
  
Finançament
  
Article 22
  
1. La hisenda de la Mancomunitat està constituïda pels recursos següents:
  
a) Ingressos de dret privat.
  
b) Subvencions i altres ingressos de dret públic.
  
c) Taxes per la prestació de servicis o la realització d'activitats de la seua competència.
  
d) Contribucions especials per l'execució d'obres o per a establiment, ampliació o millora de servicis de la competència de la Mancomunitat.
  
e) Els procedents d'operacions de crèdit, que seran avalables pels municipis integrants, quan el patrimoni o els recursos ordinaris de la Mancomunitat no cobrisquen la garantia exigida.
  
f) Multes.
  
g) Qualsevol altre recurs que siga establit a favor de les mancomunitats per disposicions legals que es dicten.
  
h) Aportacions dels municipis que la integren, que es realitzarà proporcionalment al nombre d'habitants de cada u dels membres, quan així ho acorde el Ple per majoria absoluta dels seus membres.
  
i)Aquells recursos que s'obtinguen, com a conseqüència de la utilització per part de la Mancomunitat de qualssevol de les fórmules previstes en la legislació vigent, per a la gestió d'instal·lacions i dels servicis corresponents.
  
Article 23
  
1. Per a la imposició, exacció, liquidació i cobrança dels recursos enumerats en l'article anterior, la Mancomunitat aprovarà les ordenances fiscals corresponents als distints servicis, i tindran dites ordenances força obligatòria en tots els municipis integrants, una vegada aprovada.
  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions, referides als contribuents afectats pels distints servicis que constituïxen els fins regulats en articles anteriors.
  
3. La Mancomunitat podrà pels seus mitjans, en tot moment, comprovar la veracitat i exactitud de les dades a què es referix el número anterior.
  
Article 24
  
1. Els ajuntaments dels municipis mancomunats s'obliguen, amb la proporció corresponent, de subvenir a les despeses de la Mancomunitat i a respondre dels deutes i obligacions que esta contraga regularment per als seus fins, en quant no siguen suficients per cobrir-los, els d'aquella. Per a l'efectivitat de l'esmentada obligació, que serà proporcional i en la forma que es determina en l'apartat h) de l'article 22 anterior, els ajuntaments hauran de consignar anualment en els seus pressuposts ordinaris, les quantitats que el Ple de la Mancomunitat acorde.
  
Article 25. Aportacions econòmiques
  
Les aportacions de les entitats mancomunades podran ser per a cada exercici econòmic de la forma següent:
  
a) Una quota ordinària i obligatòria, per atendre les despeses generals de conservació, entreteniment i d'administració de la Mancomunitat, s'utilitzen o no els servicis, en proporció al nombre d'habitants de dret, en funció de l'últim padró municipal i, si fa el cas, en l'última revisió anual aprovada per la Delegació Provincial d'Estadística.
  
b) Una quota complementària i obligatòria, en funció de l'ús que cada entitat realitze dels servicis que es presten mancomunadament, i no directament a l'usuari.
  
Per a la determinació d'esta quota es podran aplicar les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de la contribució territorial urbana, volum dels seus pressuposts, consum realment efectuat, valor hora emprada i qualssevol altres factors que puguen computar-se en raó del servici o activitat prestada. Les presents bases o mòduls podran aplicar-se aïlladament o conjuntament. En esta quota complementària s'hauran d'incloure, necessàriament, les majors despeses que repercutixen en la posada en marxa i manteniment dels servicis en l'administració i funcionament de la Mancomunitat.
  
c) Una quota extraordinària i obligatòria, per atendre les despeses d'este caràcter, aprovada pel Ple de la Mancomunitat per majoria absoluta dels seus membres.
  
Article 26
  
Si el servici es presta directament a l'usuari indirecte, la Mancomunitat, mitjançant l'ordenança corresponent, podrà cobrar directament el tribut o la figura fiscal que s'utilitze.
  
Article 27
  
Als efectes d'estos Estatuts es consideren usuaris:
  
a) Directes.
  
b) Indirectes.
  
1. Seran usuaris directes totes aquelles persones físiques o jurídiques que tinguen atorgada o puguen ser-los concedides autoritzacions per la Mancomunitat, per a la recepció dels servicis que esta presta. A estos efectes, els ajuntaments membres de la Mancomunitat tenen la condició d'usuaris directes de ple dret.
  
2. Seran considerats usuaris indirectes els qui tinguen autorització de les persones, a què es referix el número anterior.
  
Article 28. Característiques de les aportacions, forma i termini dels pagaments
  
1. Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.
  
2. Les aportacions econòmiques dels municipis es realitzaran en la forma i terminis que determine el Ple de la Mancomunitat. En el cas que algun municipi es retarde en el pagament de la seua quota en més d'un trimestre, el president requerirà el seu pagament en el termini de quaranta dies hàbils. Transcorregut l'esmentat termini, sense haver fet efectiu el dèbit, el president podrà sol·licitar dels òrgans de l'administració central, autonòmica o provincial, la retenció de les quotes pendents, a càrrec de les quantitats que per qualsevol concepte foren liquidades a favor de l'Ajuntament deutor, a fi que se les lliure a la Mancomunitat.
  
A estos efectes, els ens locals integrats en la Mancomunitat s'obliguen a atorgar poder notarial tan ampli com en dret escaiga, a favor d'esta.
  
3. Esta retenció és autoritzada expressament pels ajuntaments mancomunats en el moment de l'aprovació dels presents Estatuts, sempre que s'acompanye el certificat de descobert reglamentari en cada cas.
  
4. El manteniment reiterat en situació de deutor a la Mancomunitat, per part d'una entitat local, serà causa suficient per a procedir a la seua separació definitiva i podran reclamar-se les quantitats degudes i les despeses derivades, de conformitat amb els apartats 1 i 2 d'este article. Per a la separació definitiva caldrà acord del Ple de la Mancomunitat per majoria absoluta i ratificació, almenys, d'igual nombre de les entitats mancomunades, excepte la que siga objecte de separació.
  
5. Els ajuntaments membres consignaran en els seus pressuposts les quantitats necessàries per a l'atenció de les seues obligacions econòmiques, derivades dels compromisos obligatoris i preferents contrets amb la Mancomunitat, així com dels deutes pendents i no satisfets.
  
Article 29. Pressupost
  
1. La Mancomunitat aprovarà anualment un pressupost, de conformitat amb el que disposa la legislació de règim local vigent.
  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es preveja liquidar durant el corresponent exercici econòmic.
  
3. S'inclouran en el pressupost les inversions que es puguen realitzar, així com les seues fonts de finançament.
  
Article 30. Patrimoni
  
1. El patrimoni de la Mancomunitat estarà integrat per tota classe de béns, drets i accions que legítimament adquirisquen, bé en el moment de la seua constitució o amb posterioritat. A l'efecte, haurà de formar-se un inventari de conformitat amb el que establixen les disposicions vigents en la matèria.
  
2. La participació de cada entitat mancomunada en este patrimoni es fixarà, tant inicialment com d'ara endavant, en funció del nombre d'habitants de dret de cada entitat conforme, segons el padró municipal.
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.
  
3. També gaudiran del patrimoni cedit en ús pels ajuntaments, per la Diputació, per la Generalitat Valenciana, o per qualsevol altra institució pública o privada.
  
Capítol XIV
  
Duració, incorporació de nous membres, modificació i
  
dissolució de la Mancomunitat
  
Article 31. Duració
  
La Mancomunitat es constituïx per temps indefinit, atés el caràcter permanent dels seus fins.
  
Article 32. Incorporació de nous membres
  
1. Per a la incorporació de nous membres en la Mancomunitat caldrà:
  
a) El vot favorable de la majoria absoluta dels membres de la corporació interessada.
  
b) El vot favorable de la majoria absoluta dels vocals del Ple de la Mancomunitat.
  
c) Tràmit d'informació pública.
  
d) Informe de la diputació provincial corresponent.
  
e) El vot favorable de la majoria absoluta dels membres de la resta de corporacions.
  
2. L'aportació inicial dels municipis incorporats a la Mancomunitat, amb posterioritat a la seua constitució, estarà determinada per l'índex del patrimoni de la Mancomunitat per habitants, multiplicat pel nombre d'habitants de dret de l'entitat que sol·licita la seua inclusió.
  
Si no hi ha tal patrimoni, aportarà la quota que resulte de multiplicar la quantitat a què es referix l'apartat a) de l'article 25 pel nombre d'anys, que no podrà excedir de cinc.
  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si fa el cas, separació de la Mancomunitat.
  
3. Així mateix, haurà d'aportar totes les despeses que s'originen com a conseqüència o amb motiu de la seua inclusió en la Mancomunitat.
  
Article 33. Modificació d'Estatuts
  
La modificació dels Estatuts s'acomodarà al mateix procediment i requisits que els exigits per a la seua aprovació.
  
Article 34. Separació voluntària
  
Per a la separació voluntària de la Mancomunitat, de qualsevol dels municipis que la integren, caldrà:
  
a) Que ho sol·licite la corporació interessada, previ acord adoptat per majoria absoluta en el Ple d'esta.
  
b) Informe del Ple de la Mancomunitat.
  
c) Tràmit d'informació pública.
  
d) Informe de la diputació provincial corresponent.
  
e) Que es troben al corrent del pagament de les seues aportacions.
  
f) Haurà d'abonar totes les despeses que s'originen amb motiu de la seua separació i la part del passiu contret per la Mancomunitat al seu càrrec.
  
Article 35. Liquidació per separació
  
1. La separació de la Mancomunitat d'un municipi o de diversos no implicarà la necessitat de procedir a la liquidació d'aquella, i esta operació quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a esta béns afectes a servicis propis es practicarà, excepte acord amb els municipis interessats, una liquidació parcial, per tal que eixos elements els siguen reintegrats, sense perjudici dels drets que puguen assistir-los en el moment de la liquidació definitiva, per haver aportat elements d'una altra naturalesa.
  
2. Els municipis separats no podran, llevat del que establix el paràgraf anterior, al·legar drets de propietat sobre els béns i servicis de la Mancomunitat, radicats al seu terme municipal.
  
3. Sí com a conseqüència de la separació d'un o diversos municipis la Mancomunitat deixa de ser viable, es procedirà a la seua dissolució, conforme al que establix l'article 37.
  
Article 36. Dissolució de la Mancomunitat
  
La Mancomunitat es dissoldrà per alguna de les següents causes:
  
a) Per disposició legal.
  
b) Per acord dels ens locals que l'integren, adoptat amb els mateixos requisits previstos per a la seua creació.
  
c) Per desaparició dels fins per als quals va ser creada.
  
d) Quan així ho acorde el Ple de la Mancomunitat, amb el vot favorable de la majoria absoluta legal dels seus membres.
  
e) Per dur-se a terme la prestació dels servicis d'esta per l'Estat, Comunitat Autònoma o Diputació Provincial, per absorció de les competències municipals respectives.
  
Article 37. Procediment de dissolució
  
1. Quan els ajuntaments mancomunats decidisquen dissoldre la Mancomunitat, adoptaran el corresponent Acord previ en què manifesten este propòsit, i es requerirà per a la seua validesa la majoria absoluta de vots dels membres que legalment els integren, així com l'informe de la Diputació Provincial, conforme al que establix l'article 35.2 del Reglament de Població.
  
2. A la vista dels acords municipals, el Ple de la Mancomunitat, en el termini dels trenta dies següents a la recepció de la comunicació d'estos, nomenarà una Comissió Liquidadora composta pel president i, almenys, quatre vocals; a la qual s'integraran per a complir les seues funcions assessores, el secretari i també l'interventor, si n'hi ha.
  
Podran igualment convocar a les seues reunions experts determinats, als sols efectes de sentir la seua opinió o preparar informes o dictàmens en temes concrets de la seua especialitat.
  
3. La Comissió, en un termini no superior a tres mesos, farà un inventari de béns, servicis i drets de la Mancomunitat, xifrarà els seus recursos càrregues i dèbits, relacionarà el seu personal, i procedirà més tard a proposar al Ple de l'entitat l'oportuna distribució o integració d'estos als ajuntaments mancomunats, tenint en compte les mateixes dades que hagen servit per a la formació del patrimoni.
  
També assenyalarà el calendari d'actuacions liquidadores, que no podran excedir de sis mesos.
  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.
  
5. En tot cas, verificada la integració del personal en les respectives municipalitats, seran respectats tots els drets de qualsevol orde o naturalesa que este tinguera en la Mancomunitat.
  
6. En dissoldre's la Mancomunitat, s'aplicaran els seus béns i drets, en primer lloc, al pagament dels deutes contrets per esta. La resta, si n'hi ha, es distribuirà entre els ajuntaments que la formaven, en proporció a les respectives aportacions.
  
7. Pel que fa a la seu de la Mancomunitat, en ser un bé immoble cedit gratuïtament per l'Ajuntament de Llombai, revertirà a este la titularitat del solar, però l'edifici i els seus béns mobles hauran de liquidar-se, d'acord amb el que expliciten els apartats anteriors.
  
Capítol XV
  
Règim jurídic
  
Article 38
  
El règim de sessions, l'adopció d'acords, tramitació d'expedients i comptabilitat de la Mancomunitat, s'ajustarà al que disposen els presents Estatuts i, en allò no previst, al que en cada moment s'establisca en les disposicions legals que, en relació amb dites matèries, regulen l'actuació dels ajuntaments.
  
Article 39
  
La Mancomunitat, en l'exercici de la potestat reglamentària i d'autoorganització, podrà dictar quantes normes i disposicions, incloses les de règim interior, tinga per convenient, tot això, sense perjudici de la forma de gestió que si és procedent s'adopte.
  
Article 40
  
Les resolucions del Ple de la Mancomunitat esgotaran la via administrativa i el règim jurídic aplicable serà l'establit per als ajuntaments en les disposicions reguladores del règim local i lleis sobre el Règim Jurídic per a les Administracions Públiques.
  
DISPOSICIONS TRANSITÒRIES
  
Primera
  
Dins del mes següent a l'aprovació definitiva dels Estatuts, les corporacions mancomunades hauran de designar els representants que els corresponguen, i hauran de comunicar el nom i domicili d'estos a la Secretaria de l'Assemblea Constituent.
  
Segona
  
L'Assemblea Constituent, en termini idèntic, convocarà tots els representants de les entitats mancomunades, amb l'únic objecte de constituir el Ple de la Mancomunitat, i de nomenar qui serà el president de la Mancomunitat. Actuarà de secretari qui ho siga en virtut dels Estatuts o qui n'exercisca el càrrec en l'actualitat.
  
DISPOSICIÓ FINAL